b'\n_START_ARTICLE_\nMuzeji Hrvatskog zagorja\n_START_SECTION_\nIzgradnja i postav Muzeja krapinskih neandertalaca u Krapini (2003. \xe2\x80\x93 2010.)\n_START_PARAGRAPH_\nInvesticija projekta izgradnje i oblikovanja postava Muzeja krapinskih neandertalaca bila je jedna od kapitalnih investicija  Ministarstva kulture RH. Autori projekta i realizacije su \xc5\xbdeljko Kova\xc4\x8di\xc4\x87 i Jakov Radov\xc4\x8di\xc4\x87. Otkako je krajem velja\xc4\x8de 2010. godine otvoren, novi Muzej ne prestaje izazivati iznimnu pozornost, kako stru\xc4\x8dne tako i naj\xc5\xa1ire javnosti, pri \xc4\x8demu ve\xc4\x87 i podatak o vi\xc5\xa1e od 150.000 posjetitelja u prvoj godini djelovanja upu\xc4\x87uje na mogu\xc4\x87i zaklju\xc4\x8dak da je koncepcijski i investicijski projekt ispunio svrhu.\n_START_SECTION_\nCraftattract\n_START_PARAGRAPH_\nCraftattract je projekt koji je realiziran zajedno s nacionalnim i slovenskim partnerima unutar inicijative INTERREG IIIA,  Programa za susjedstvo. Projekt je bio implementiran zahvaljuju\xc4\x87i sufinanciranju iz EU fondova tijekom 2007. \xe2\x80\x93 2008., a no budu\xc4\x87i da je jedan od ciljeva projekta bila njegova odr\xc5\xbeivost, i nakon prestanka sufinanciranja iz pretpristupnih fondova EU, novoosnovani Centar za tradicijske obrte i vje\xc5\xa1tine u Muzejima Hrvatskog zagorja nastavio je s aktivnostima. Stru\xc4\x8dni djelatnici Muzeja pripremali su nastavak projekta u sklopu nekoliko novih inicijativa i s novim partnerima. Projekt Craftattract koristio je i Ministarstvo kulture RH prilikom prijave fenomena tradicijskih obrta i vje\xc5\xa1tina na nacionalnu i UNESCO Reprezentativnu listu nematerijalne ba\xc5\xa1tine. Realizirana su dva uspje\xc5\xa1na upisa iz Krapinsko-zagorske \xc5\xbeupanije na UNESCO-v popis i to Izrada tradicijskih drvenih igra\xc4\x8daka Hrvatskog zagorja, te Medi\xc4\x8darstvo SZ Hrvatske. Ta dva upisa ujedno su i veliki uspjeh stru\xc4\x8dnjaka Muzeja Hrvatskog zagorja, posebno etnologa iz Muzeja \xe2\x80\x9eStaro selo\xe2\x80\x9c iz Kumrovca i povjesni\xc4\x8dara umjetnosti iz Muzeja selja\xc4\x8dkih buna u Gornjoj Stubici.\n_START_SECTION_\nProjekt Regija digitalnih muzeja\n_START_PARAGRAPH_\nU projekt su uklju\xc4\x8dene dvije ustrojbene jedinice Muzeja Hrvatskog zagorja, Muzej krapinskih neandertalaca i Dvor Veliki Tabor. Projekt je prihva\xc4\x87en u sklopu Programa pripreme i provedbe razvojnih projekata prihvatljivih za financiranje iz fondova Europske unije. Projekt Regija digitalnih muzeja bavi se o\xc4\x8duvanjem kulturne i povijesne ba\xc5\xa1tine kori\xc5\xa1tenjem novih tehnologija u prezentaciji i me\xc4\x91unarodnoj promociji sjeverozapadne Hrvatske. Krajnji cilj je urediti odabrane lokacije koje su strate\xc5\xa1ki prioriteti regija u atraktivne i suvremene muzejske postave dostupne korisnicima i turistima i to na odr\xc5\xbeiv na\xc4\x8din kako bi se potaknuo ukupan razvoj podru\xc4\x8dja.\n_START_SECTION_\nRad u mre\xc5\xbei\n_START_PARAGRAPH_\nMuzeji Hrvatskog zagorja-Muzej krapinskih neandertalaca potpisali su zajedno s 15 partnera iz vi\xc5\xa1e europskih zemalja sporazum o osnivanju zajedni\xc4\x8dke mre\xc5\xbee koja promi\xc4\x8de kulturnu i prirodnu ba\xc5\xa1tinu iz razdoblja pleistocena. Ciljevi mre\xc5\xbee su podizanje svijesti o potrebi za\xc5\xa1tite i konzervacije lokaliteta iz ledenog doba, razvoj zajedni\xc4\x8dkih programa i razmjena dobrih iskustava i praksi te poticanje me\xc4\x91usobne suradnje.'